CELEX: 52014DP0348
Language: mt
Date: 2014-04-15 00:00:00
Title: Deċiżjoni tal-Parlament Ewropew tal-15 ta' April 2014 dwar it-talba għall-ħarsien tal-immunità u l-privileġġi ta' Alexander Mirsky (2014/2026(IMM))

22.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/86
            
         P7_TA(2014)0348
   Talba għall-ħarsien tal-immunità u l-privileġġi ta' Alexander Mirsky
   Deċiżjoni tal-Parlament Ewropew tal-15 ta' April 2014 dwar it-talba għall-ħarsien tal-immunità u l-privileġġi ta' Alexander Mirsky (2014/2026(IMM))
   (2017/C 443/18)
   
      Il-Parlament Ewropew,
   
               —
            
            
               wara li kkunsidra t-talba ta' Alexander Mirsky tal-14 ta' Frar 2014, imħabbra fis-seduta plenarja fl-24 ta' Frar 2014, fid-dawl tal-ħarsien tal-immunità u l-privileġġi tiegħu fil-qafas tal-proċediment ċivili pendenti quddiem is-Sezzjoni Ċivili tas-Senat tal-Qorti Suprema tar-Repubblika ta' Latvja (iktar 'il quddiem il-“Qorti Suprema”) (ref. C17129611),
            
         
               —
            
            
               wara li kkunsidra l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,
            
         
               —
            
            
               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta' Mejju 1964, tal-10 ta' Lulju 1986, tal-15 u l-21 ta' Ottubru 2008, tad-19 ta' Marzu 2010 u tas-6 ta' Settembru 2011 (1),
            
         
               —
            
            
               wara li kkunsidra r-rapport verbatim tal-proċedimenti tas-seduta plenarja tal-4 ta' April 2011;
            
         
               —
            
            
               wara li kkunsidra l-Artikolu 5(2) u l-Artikolu 7 tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Legali (A7-0273/2014),
            
         
               A.
            
            
               billi Membru tal-Parlament Ewropew, Alexander Mirsky, talab il-ħarsien tal-immunità parlamentari fil-qafas ta' proċedimenti ċivili quddiem il-Qorti Suprema tar-Repubblika tal-Latvja; billi l-proċedimenti inkwistjoni huma konnessi mad-deċiżjoni tas-Sezzjoni Ċivili tal-Qorti Distrettwali ta' Riga (iktar 'il quddiem il-“Qorti Distrettwali ta' Riga”) li titlob lil Alexander Mirsky jirritratta dikjarazzjoni magħmula matul intervent fil-Parlament Ewropew fl-4 ta' April 2011 u jħallas LVL 1 000 ta' kumpens għal dannu morali lir-rikorrenti allegatament leżi;
            
         
               B.
            
            
               billi, skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew ma jistgħux ikunu suġġetti għal kwalunkwe inkjesta, detenzjoni jew prosekuzzjoni legali minħabba l-opinjonijiet espressi jew il-voti mixħuta minnhom waqt li jkunu qed jaqdu dmirhom;
            
         
               C.
            
            
               billi fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament jaġixxi biex iħares l-integrità tiegħu bħala assemblea leġislattiva demokratika u jiżgura l-indipendenza tal-Membri tiegħu fil-qadi ta' dmirijiethom
            
         
               D.
            
            
               billi l-Qorti tal-Ġustizzja kkjarifikat li l-Artikolu 8 tal-Protokoll, fid-dawl tal-għan tiegħu li jipproteġi l-espressjoni libera u l-indipendenza tal-Membri Parlamentari Ewropej, u tal-kliem tiegħu, li jirreferi espressament, minbarra għall-opinjonijiet, għall-voti mitfugħa mill-Membri Parlamentari Ewropej, huwa essenzjalment intiż sabiex japplika għad-dikjarazzjonijiet magħmula minn dawn tal-aħħar fil-konfini stess tal-Parlament Ewropew (2);
            
         
               E.
            
            
               billi l-immunità taħt l-Artikolu 8 tal-Protokoll, sal-punt li tfittex li tipproteġi l-libertà tal-espressjoni u l-indipendenza tal-Membri tal-Parlament Ewropew, trid titqies bħala immunità assoluta li tipprekludi kwalunkwe proċediment ġudizzjarju fir-rigward ta' opinjoni espressa jew vot mitfugħ fil-qadi ta' dmirijiet parlamentari (3).
            
         
               F.
            
            
               billi l-immunità mill-proċedimenti ġudizzjarji li jgawdu l-Membri tal-Parlament Ewropew testendi wkoll għall-proċedimenti ċivili;
            
         
               G.
            
            
               billi t-talba minn Alexander Mirsky hija konnessa ma' proċediment ġudizzjarju mressaq kontrih fir-rigward ta' dikjarazzjonijiet magħmula matul intervent ta' minuta fis-seduta plenarja tal-4 ta' April 2011; billi mhux qed jiġi kkontestat li Alexander Mirsky kien Membru tal-Parlament Ewropew fiż-żmien id-dikjarazzjonijiet inkwistjoni;
            
         
               H.
            
            
               billi l-Qorti Muniċipali ta' Jūrmala rrikonoxxiet b'mod korrett li Alexander Mirsky kien igawdi mill-immunità mogħtija lill-Membri tal-Parlament Ewropew bis-saħħa tal-Artikolu 8 tal-Protokoll u b'hekk ċaħad it-talba tar-rikorrenti; billi, għall-kuntrarju ta' dan, il-Qorti Distrettwali ta' Riga injorat kompletament l-applikabbiltà ta' dik id-dispożizzjoni; billi qorti nazzjonali għandha d-dmir li tapplika d-dritt primarju tal-UE;
            
         
               I.
            
            
               billi l-proċediment ġudizzjarju mressaq kontra Alexander Mirsky għadu pendenti quddiem il-Qorti Suprema tar-Repubblika tal-Latvja u s-sentenza finali tista' tinqata' favur tiegħu; billi, madankollu, jekk is-sentenza tal-Qorti Distrettwali ta' Riga tkun ikkonfermata mill-Qorti Suprema, dan ikun jikkostitwixxi ksur tad-dritt primarju tal-UE mill-awtoritajiet Latvjani.
            
         
               J.
            
            
               billi, insegwitu tas-sentenza tal-Qorti Distrettwali ta' Riga, kien hemm, fil-fatt, ksur tal-privileġġi u l-immunitajiet ta' Alexander Mirsky; billi, b'mod partikolari, iċ-ċirkustanzi tal-każ inkwistjoni jikkostitwixxu restrizzjoni ta' opinjoni espressa fil-qadi tad-dmirijiet parlamentari tiegħu;
            
         
            
               1.
            
            
               Jiddeċiedi li jħares il-privileġġi u l-immunitajiet ta' Alexander Mirsky;
            
         
            
               2.
            
            
               Jistieden lill-Kummissjoni tintervjeni mal-awtoritajiet Latvjani sabiex jinforzaw id-dritt primarju tal-UE – jiġifieri, l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea – u jekk neċessarju, tistitwixxi proċediment ta' ksur skont l-Artikolu 258 tat-Trattat dwar il-Funzjonament tal-Unjoni Ewropea;
            
         
            
               3.
            
            
               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-Kummissjoni, lill-awtoritajiet rilevanti tar-Repubblika tal-Latvja u lil Alexander Mirsky.
            
         
      (1)  Sentenza tal-Qorti tal-Ġustizzja tat-12 ta' Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure et., 149/85, ECLI:EU:C:1986:310; sentenza tal-Qorti Ġenerali tal-15 ta' Ottubru 2008, Mote vs il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta' Ottubru 2008, Marra vs De Gregorio u Clemente, C 200/07 u C-201/07, ECLI:EU:C:2008:579; sentenza tal-Qorti Ġenerali tad-19 ta' Marzu 2010, Gollnisch vs il-Parlament, T-42/05, ECLI:EU:T:2010:102; sentenza tal-Qorti tal-Ġustizzja tas-6 ta' Settembru 2011, Patriciello, C 163/10, ECLI:EU:C:2011:543.
   
      (2)  Kawża C-163/10, Patriciello, ċitata hawn fuq, paragrafu 29.
   
      (3)  Kawżi MagħqudaC-200/07 u C-201/07, Marra vs De Gregorio u Clemente, iċċitati hawn fuq, paragrafu 27.